Man se twiets oor seksisme wyd versprei | Netwerk24
13 Maart 2017 13:09
Martin R. Schneider. Foto: Twitter
Martin R. Schneider, 'n redakteur van die rolprentresensie-webwerf Front Row Central in Philadelphia in Amerika, het egter tot die gevolgtrekking gekom dat mans en vroue verskillend in die werkplek behandel word toe hy per abuis met sy vrouekollega se elektroniese handtekening op e-posse afgeteken het, berig The Independent.
Schneider het getwiet oor die ondervinding wat hom laat besef het dat vroue nie dieselfde respek as mans in die werkplek kry nie, waarna dit wyd in die sosiale media versprei is.
Hy het onder meer verwys na die kritiek waaronder sy vrouekollega moes deurloop omdat hul baas gemeen het sy neem te lank om take te voltooi wat behels het dat sy met kliënte moes kommunikeer. As haar toesighouer het Schneider dit egter daaraan toegeskryf dat hy meer ondervinding as sy het.
Hy was onmoontlik, onbeskof en het my vrae geïgnoreer.
Toe hy egter op 'n dag per ongeluk sy kollega se elektroniese handtekening gebruik, het hy opgelet dat 'n kliënt skielik ongewoon moeilik optree.
"Hy was onmoontlik, onbeskof en het my vrae geïgnoreer," het Schneider getwiet.
Gevolglik het hy 'n eksperiment gedoen en haar handtekening twee weke lank gebruik.
"Ek was in die hel," het hy getwiet. "Alles wat ek voorgestel het, is bevraagteken. Een kliënt het selfs gevra of ek getroud is."
Intussen het sy kollega, Nicole, 'n uiters produktiewe twee weke met Schneider se handtekening ervaar.
"Ek het besef dat sy langer geneem het om haar werk te voltooi omdat sy kliënte moes oortuig om haar te vertrou," het hy gesê.
"Teen die tyd dat sy iemand oortuig het dat sy weet wat sy doen, was ek reeds halfpad deur my kommunikasie met 'n volgende kliënt. Ek was geskok, maar Nicole is gewoond daaraan. Sy het dit bloot as deel van haar werk beskou."